CELEX: 62018TN0430
Language: et
Date: 2018-07-10 00:00:00
Title: Kohtuasi T-430/18: 10. juulil 2018 esitatud hagi – American Airlines versus komisjon

10.9.2018   
            
            
               ET
            
            
               Euroopa Liidu Teataja
            
            
               C 319/21
            
         
      10. juulil 2018 esitatud hagi – American Airlines versus komisjon
      (Kohtuasi T-430/18)
      (2018/C 319/25)
      Kohtumenetluse keel: inglise
      
         Pooled
      
      
         Hageja: American Airlines, Inc. (Fort Worth, Texas, Ameerika Ühendriigid) (esindajad: solicitor J. Poitras, advokaadid J. Ruiz Calzado ja J. Wileur)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada varasemaid õigusi kinnitav 30. aprilli 2018. aasta otsus C(2018) 2788;
               
            
                  —
               
               
                  mõista kohtukulud välja komisjonilt ja igalt komisjoni toetuseks menetlusse astujalt;
               
            
                  —
               
               
                  määrata muude meetmete võtmine, mida Üldkohus käesoleva kohtuasja asjaoludel vajalikuks peab.
               
            
         Väited ja peamised argumendid
      
      Hageja väidab, et Euroopa Komisjon rikkus õigusnormi ja tegi ilmseid hindamisvigu, kui ta võttis vastu 30. aprilli 2018. aasta otsuse C(2018) 2788, milles komisjon järeldas, et Deltal oli õigus omandada eelisõigusi teenindusaegadele, mille American Airlines oli väljastanud vastavalt juhtumi M.6607 raames esitatud kohustustele (edaspidi „kohustused“).
      Hagi põhjenduseks esitab hageja kaks väidet.
      
                  1.
               
               
                  Esimene väide, et komisjon rikkus õigusnormi, kui ta kohaldas vale õiguslikku kriteeriumi kohustuste alusel eelisõiguste omandamisele.
                  Hageja väidab, et hinnates seda, kas Delta oli kohustustest tulenevaid teenindusaegu „asjakohaselt kasutanud“, oli komisjon otsustanud, et ainus analüüs, mida teha tuleb, on kontrollida, kas Delta oli „kuritarvitavas“ olukorras. Hageja väidab lisaks, et vastupidi komisjoni seisukohale viib kohustuste sõnastuse, konteksti ja eesmärgi kontrollimine tõdemuseni, et „kuritarvitamise puudumine“ ei ole asjakohane ning et mõiste „asjakohane kasutamine“ nõuetekohane tõlgendamine kohustustes oleks eeldanud, et komisjon kontrollib, kas teenindusaegade kasutamine oli „kooskõlas pakkumisega“, mida Delta ametlikult nende teenindusaegade saamiseks esitas.
               
            
                  2.
               
               
                  Teine väide, et vaidlustatud otsus sisaldab ilmseid hindamisvigu järeldustes, et Delta järgis „asjakohase kasutamise“ nõuet.
                  Hageja väidab, et kuna Delta otsustas kalduda oma pakkumisest kõrvale, oleks komisjon pidanud tegema kindlaks, kas see kõrvalekaldumine ja teenindusaegade lõpliku kasutamise tase oleks olnud vastuvõetav, võttes arvesse asjakohaseid majandusnäitajaid ja analüüsi konkurentsi tagamiseks ja seega tarbijate eeliste maksimeerimiseks.